Monique Scheier-Schneider

D**'Monique Scheier**, mam Meederchersnumm **Monique Schneider**, gebuer de 15. Oktober 1954, ass eng lëtzebuergesch Äishockey-Fonctionnairin a -Managerin. 

Si war Presidentin vun Tornado Luxembourg an huet den Opstig vun der Ekipp an déi franséisch drëtt Liga verhandelt. Donieft ass si d'Generalsekretärin vum Lëtzebuerger Äishockeyverband an huet déi lëtzebuergesch Hären-Nationalmannschaft bei internationale Concourse betreit. Tëscht 2008 an 2012 war si Member vum Verwaltungsrot vum Internationalen Äishockeyverband (IIHF). 

2015 gouf si vum IIHF fir hir Verdéngschter ëm den internationalen Äishockey mam renomméierte *Paul-Loicq-Präis* ausgezeechent.

## Biographie

D'Monique Schneider kënnt vu Schëffleng. Mam Äishockey koum si Enn der 1960er Joren duerch hire Mann Nico Scheier a Kontakt, dee *Goaltender* (Golkipp) beim Beeforter Äishockeyclub war. Hir eege Karriär huet si 1974 als fräiwëlleg *Official Scorer* (Punktriichterin) ugefaangen.

Haaptberufflech war si Direktiounssekretärin bei der Arbed, méi spéit huet si am Familljebetrib geschafft.

Hire Brudder, den Alain Schneider, war Vizepresident vun der Lëtzebuerger Federatioun. Hir zwéi Jongen, een dovun ass de Ronny Scheier, an dräi vun hiren Neveuen hunn an der Nationalmannschaft gespillt.

### Engagement bei Tornado Lëtzebuerg

Vun 2001 u war si Presidentin vum Stater Äishockeyclub Tornado Lëtzebuerg, deen op den Äispisten op der Kockelscheier spillt. Et ass en Amateursveräin, bei deem d'Spiller keng Pai kréien an deem seng Käschten duerch Sponsoring gedeckt ginn. Am Ufank vun hirer Presidence huet d'Ekipp an der véierter däitscher Liga gespillt. Nodeems Äispisten am noen Däitschland zougemaach goufen an den Niveau vun de Spiller gefall war, huet si eng Alternativ zu den Auswäertsmatcher an Däitschland gesicht.

Op där Sich huet si de Luc Tardif kontaktéiert, den Direkter vum Äishockeydepartement vum franséischen Äissportverband. 2005 huet si erreecht, datt Tornado Lëtzebuerg an der drëtter franséischer Liga huet dierfe spillen. Deen Accord erlaabt et der Ekipp an déi héchst franséisch Spillklass, d*'Ligue Magnus*, opzeklammen, awer net déi franséisch Meeschterschaft ze gewannen oder bei internationale Veräinsconcourse matzemaachen. D'Monique Scheier huet den Accord esou kommentéiert: „Ech fannen e fair, well mir scho Lëtzebuerger Meeschter sinn, doduerch datt mir géint eisen eenzege Konkurrent, de Club vu Beefort, reegelméisseg gewannen, deen trotzdeem net esou schlecht ass“.

Zënter dem Wiessel an déi franséisch Liga huet d'Scheier weider Frëndschaftsmatcher fir Tornado an Däitschland organiséiert an ass zum Beispill mat hinne fir den „Traditionellen Abend“ vun de Kölner Haie op Köln gefuer.

### Engagement am Nationalen Äishockey

Zënter 1992 ass d'Scheier Generalsekretärin vum Lëtzebuerger Äishockeyverband. Zu hiren Aufgaben zielt, datt si d'Roll vun engem *Off-Ice-Offiziellen* huet, a fir den Opbau vun Nowuessprogrammer am Äishockey zu Lëtzebuerg suergt. Si huet Lëtzebuerg op de Kongresser vum Internationalen Äishockeyverband (IIHF) vertrueden. 

Donieft war d'Scheier Managerin vun der Lëtzebuerger U18-Hären-Nationalmannschaft, der Lëtzebuerger Hären-Junior-Nationalmannschaft (U20) an der Lëtzebuerger Hären-Nationalmannschaft. Wärend hirem Mandat huet d'Hären-Nationalekipp bei den IIHF-Weltmeeschterschaften an der Division III an de Joren 2005 an 2007 Bronzemedaile gewonnen.

2022 huet si d'Lëtzebuerger Fraen-Nationalekipp gemanaged, déi beim *IIHF Women’s Development Cup* am Kuwait d'Bronzmedail krut. Dësen Tournoi gouf fir Natiounen organiséiert, déi nach net un den offizielle Weltmeeschterschafte vun der IIHF deelhuelen.

### Engagement am internationalen Äishockey

2008 gouf d'Monique Scheier als drëtt Fra an de Verwaltungsrot (*Council*) vun der IIHF gewielt, vun deem si bis 2012 e Member war. Zu hiren Aufgaben hunn d'Supervisoun  vum Fraen-Äishockeyturnéier bei den Olympesche Wanterspiller 2010 an d'Presidentschaft vun der IIHF-Fraen-Weltmeeschterschaft 2011 gezielt. Bei deenen Evenementer huet si dofir gesuergt, datt d'IIHF-Reegele respektéiert goufen, dorënner datt d'Plainte vun den Ekippen ënnersicht goufen an de Sponsoring de Reegelen entsprach huet. Si huet och d'Zeremonie vun der Medaileniwwerreechung an dem Fändelfléielosse superviséiert. Zousätzlech huet si beim Iwwerschaffen a beim Ausbau vun de Spillreegele fir d'Äishockey-Weltmeeschterschaft matgehollef.

D'IIHF huet d'Monique Scheier 2015 mam Paul-Loicq-Präis fir hir Verdéngschter am internationalen Äishockey geéiert; si gouf domat an d'Äishockey-"Hall-of-Fame" opgeholl. Si krut déi Auszeechnung offiziell wärend der Häreweltmeeschterschaft 2015 zu Prag iwwerreecht.